Redakteursbrief — 26 Jan 2018 - Mogol Pos
Redakteursbrief — 26 Jan 2018
Net voor hierdie koerant sak, kry ons die nuus dat die 5-jarige Dawid du Plessis deur 'n Mosambiekse spoegkobra gebyt is. Die opgewondenheid van 'n gesin oor 'n nuwe lugverkoeler het omgesit in chaos toe Dawid se ma, Retha, in haar oog gespoeg en Dawid op sy hand gebyt is. So kan 'n mens se lewe in 'n oogwink verander.
Ons bly in die Bosveld waar slange en skerpioene 'n realiteit is. En lugverkoelers ononderhandelbaar. Dankie Phillip en Retha dat julle my in julle binnekring toegelaat het en baie sterkte met Dawid se herstelpad.
Die botsing op die ou Vaalwaterpad Dinsdagoggend en my gesprekke met die mense op die toneel het my laat besef die manier hoe die pad verander is, is 'n probleem. Hopelik kry ons 'n oplossing.
Geniet die goedvoelstorie oor Binnelandse Sake wat verseker het dat Wilma Lordan haar paspoort in 'n rekordtyd kry! En soos ek sê, dit is nie die eerste keer dat Mogol Pos goeie dinge oor dié staatmakerdepartement hoor nie. Goeie diens is deesdae so skaars soos hoendertande – die flink personeel verdien 'n groot pluimpie!
Die Kaap se waterkrisis behoort vir ons almal 'n "wake-up call" te wees. Die meeste mense lewe asof daar nooit 'n einde aan ons water gaan kom nie. Die verskil begin by jou en my.
Daar was verskeie voorvalle van inbrake die afgelope tyd en die feit dat nog 2 000 Medupi-kontrakteurs se kontrakte rondom einde Maart 2018 verstryk, maak nie die vooruitsig beter nie.